text: Brand på suppefabrikken slukket igen
  11 december 2011 kl. 09.20
  I lidt over otte timer brændte det på Mous suppefabrik i Tarp, før det natten til søndag endelig lykkedes Esbjerg Brandvæsen at få slukket ilden.
  Branden gik først og fremmest ud over fryseafdelingen. Her er taget gennembrændt, ligesom en række vinduer er voldsomt medtaget.
  Syd - og Sønderjyllands Politi modtog meldingen om branden kl. 17.15, og valgte i første omgang at afspærre vejene til fabrikken og bede borgere i området lukke vinduer og holde sig indendøre af frygt for et muligt udslip af ammoniak.
  
  Brandvagt hele natten
  Det skyldtes, at branden var opstået tæt på en række siloer med ammoniak, men frygtes viste sig at være ubegrundet.
  Ifølge Syd- og Sønderjyllands Politi er der meget, der tyder på, at ilden er opstået i en overophedet hydraulikpumpe.
  Klokken 01.34 blev branden erklæret for slukket.
  Der har dog natten igennem været brandvagt på stedet.
  